b'\n_START_ARTICLE_\nAreola\n_START_PARAGRAPH_\nAreola je specifi\xc4\x8den organ kaktusov, ki tvori bodice, trihome, cvetove in plodove. Strukturo tvori poseben areolarni meristem. Areolarni meristemi imajo pri raznih kaktusih zelo podobne strukture, vendar lahko iniciacije posameznih meristemov potekajo zelo razli\xc4\x8dno glede na vrsto.\n_START_SECTION_\nFunkcija areole\n_START_PARAGRAPH_\nAreola je modificiran pazdu\xc5\xa1ni brst, ki nastane na pove\xc4\x8dani listni zasnovi in producira bodice namesto listov. Bodice izra\xc5\xa1\xc4\x8dajo iz obrobja areolarnega meristema (meristema bodic), na isti na\xc4\x8din kot bi prvotno nastal listni primordij. Najprej nastane koni\xc4\x8dna tvorba velikosti okoli 0.1 mm, nakar pri\xc4\x8dne iz vrha rasti bodica. Primordij bodic raste s celi\xc4\x8dno delitvijo na bazi, imenujemo pa ga interkalarni (vmesni) meristem. To je tanka plast debeline nekaj celic, ki tvorijo nove, stalne debelostenske podolgovate celice le proti vrhu bodice, proti zasnovi pa ne. Na vrhnjem delu bodice postajajo debele celi\xc4\x8dne stene impregnirane z ligninom, kar povzro\xc4\x8di otrjevanje bodic. Na povr\xc5\xa1ini bodic je tanka plast povrhnjice (epidermis bodic), ki je hrapava, luskasta in razpokana, posebno pri opuncijah. Glohide so posebne manj\xc5\xa1e bodice z neolesenelim vzno\xc5\xbejem, kjer se zlahka odlomijo. Lasate \xc5\xa1\xc4\x8detine kaktusov iz rodu Espostoa so posebne neolesenele bodice brez ligninskih celic, dla\xc4\x8dice na bodicah kaktusa vrste Mammillaria plumosa pa so posebni izrastki, ki nastajajo iz epidermalnih celic bodic. Zgornji, oleseneli del bodice je po navadi neprepusten za vodo.\n_START_SECTION_\nAreolarni meristem\n_START_PARAGRAPH_\nSekundarno meristemsko tkivo v areolah skrbi za nastajanje bodic, cvetov in plodov. Tkivo areole je s prevodnim tkovom dobro povezano s sosednjimi tkivi, posebno z asimilacijskim tkivom.'